《美彭泽王令尹建清忠书院》
元代·刘崧

陶令本遗世，三径亦已多。感慨起田园，从容理弦歌。

一朝谢时人，去官如脱疴。至今门前柳，清照湖上波。

狄公后来者，屏斥留山阿。维时改唐纪，翕翕张网罗。

公也立高庙，拜之涕滂沱。至今林木幽，夜月闻佩珂。

二贤去已久，兹事凛不磨。令尹建新亭，合祀理不颇。

上以厉风节，下以育菁莪。悠悠百世下，兴感当如何。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。